PMTA ปิดเทรด 25.75 บ. เหนือ IPO กว่า 43%
PMTA ปิดเทรดวันแรก ราคาอยู่ที่ 25.75 บ. บวก 7.75 บ. หรือ 43.06% จากราคา IPO ที่ 18 บ. มูลค่าซื้อขาย 1.09 พันลบ.
6 พ.ค. 2558

ผู้สื่อข่าวรายงานว่า ราคาหุ้นบริษัท พีเอ็ม โทรีเซน เอเชีย โฮลดิ้งส์ จำกัด (มหาชน) หรือ PMTA ปิดเทรดวันแรกที่ราคา 25.75 บาท เพิ่มขึ้น 7.75 บาท หรือ 43.06% จากราคาขาย IPO ที่ 18 บาท มูลค่าซื้อขายที่ 1.09 พันล้านบาท ขณะที่ดัชนีตลาดหุ้นไทยโดยรวมลบ 0.41%
บล.ทิสโก้ ระบุในบทวิเคราะห์ ประเมินมูลค่าที่เหมาะสมของ PMTA เบื้องต้นไว้ที่ 30-33 บาท/หุ้น อ้างอิง PER ของคู่แข่งในตลาดโลกที่มีเฉลี่ยที่ 10 เท่า และ PER ของ TCCC ที่ประกอบกิจการแบบเดียวกันในไทยที่ประมาณ 8.7 เท่า โดยมองว่ามีความเสี่ยงสำคัญ คือ อัตราแลกเปลี่ยนของเงินดอลลาร์ฯ, บาท และเงินด่อง เนื่องจากต้นทุนวัตถุดิบมากกว่า 50% เป็นเงินสกุลดอลลาร์ฯ และมีการส่งออกราว 30%
โดยปัจจุบัน Baconco มีแผนในการพัฒนาธุรกิจ 2 โครงการ ได้แก่ 1) โครงการขยายพื้นที่และอาคารเพื่ออุตสาหกรรมการเกษตรและธุรกิจให้เช่าพื้นที่คลังสินค้าขนาด 2.92 หมื่นตารางเมตร จากปัจจุบันที่มีอยู่ 3.18 หมื่นตารางเมตร โดยจะใช้เงินลงทุนราว 6 ล้านดอลลาร์ฯ และสร้างเสร็จในช่วงครึ่งหลังปี 2015 และ 2) โครงการลงทุนในอุปกรณ์และเครื่องจักรผลิตถุงพลาสติก โดยจะมีกำลังการผลิตถุง 10 ล้านใบต่อปี โดยจะผลิตถุงใช้เองและรับจ้างผู้อื่นในการผลิตถุง
อนึ่ง PMTA ประกอบกิจการลงทุนในบริษัทอื่น (โฮลดิ้ง คอมปะนี) โดยมี 2 บริษัทย่อย ได้แก่ Baconco ดำเนินธุรกิจหลักในการพัฒนา ผลิต ดำเนินกิจกรรมทางการตลาด ขายและจัดหน่ายผลิตภัณฑ์เคมีเพื่อการเกษตร ซึ่งประกอบไปด้วย ปุ๋ยเคมีเชิงผสม NPK (NPK Compound Fertilizers) ปุ๋ยเคมีเชิงเดี่ยว (Single Fertilizers) ปุ๋ยเคมีเชิงประกอบ และปุ๋ยทางใบ (Foliar) ในเวียดนาม ซึ่งการขายปุ๋ยคิดเป็นสัดส่วนรายได้หลักมากกว่า 95%  พร้อมมีโกดังสินค้าให้เช่า (สัดส่วนรายได้น้อยกว่า 2%)
อีกทั้ง PMTA SG ประกอบธุรกิจเพื่อสนับสนุน Baconco ในการจัดหาวัตถุดิบตั้งอยู่ที่สิงคโปร์ โดยรายได้กว่า 90% มาจากการขายปุ๋ยและผลิตภัณฑ์เคมีทางการเกษตรและมีส่วนแบ่งในตลาดเป็นอันดับ 5 ที่ 8.7% สำหรับตลาดปุ๋ย NPK